31993R0207
L 025/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 207/93 НА КОМИСИЯТА
от 29 януари 1993 година
за определяне съдържанието на приложение VI към Регламент (ЕИО) № 2092/91 относно биологичното производство на селскостопански продукти и неговото означаване върху селскостопанските продукти и храни, и за установяване на подробни правила за прилагане на разпоредбите на член 5, параграф 4 от него
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 2092/91 на Съвета от 24 юни 1991 г. относно биологичното производство на селскостопански продукти и неговото означаване върху селскостопанските продукти и храни (1), и по-специално член 5, параграфи 7 и 8 от него,
като има предвид, че за целите на член 5, параграф 3, букви б) и в) и параграф 4 от Регламент (ЕИО) № 2092/91 на Съвета (наричан по-долу „регламентът“) трябва да се изготвят пълни списъци в разделите А, Б и В от приложение VI към него;
като има предвид, че за целите на трите раздела от приложение VI към регламента трябва да се разработят определени дефиниции с оглед да се осигури съгласуваност с другите свързани с Общността регулаторни разпоредби;
като има предвид, че съставките или технологичните добавки, които трябва да се споменат в приложение VI към регламента, следва да се използват само в съответствие със законните изисквания, засягащи приготвянето на храните, и съгласно добрата практика в производството на храните;
като има предвид, че приложение VI към регламента следва да вземе под внимание очакванията на клиента, че обработените продукти от биологични производства ще съдържат главно съставки, които се срещат в природата;
като има предвид, че все пак съставки или технологични добавки, които могат да бъдат използвани в традиционно обработените храни и които съществуват предимно в природата, могат да бъдат включени в приложение VI към регламента, при условие че е било показано, че без да се прибегне до такива вещества, е невъзможно да се произведат или запазят биологични храни;
като има предвид, че що се отнася до ензими, получени от микроорганизми, трябва да бъде по-нататък изследвано дали такива продукти, получени от микроорганизми, генетично модифицирани по смисъла на Директива 90/220/ЕИО на Съвета (2), могат да бъдат използвани в храни, чиито етикети сочат методи за биологично производство; като има предвид, че този въпрос ще бъде подробно проучен, когато такива ензими са одобрени за използване в храни съгласно съответното законодателство на Общността;
като има предвид, че споменатото приложение VI ще трябва да бъде преразглеждано редовно в светлината на натрупания опит и развитието в рамките на наличността от дадени биологично произведени съставки от земеделски произход на пазара на Общността;
като има предвид, че подробни правила за прилагане на дерогацията по член 5, параграф 4 от регламента са необходими за осигуряване съгласувано прилагане на тази дерогация в държавите-членки, докато продуктите, обхванати от тази дерогация, не се включат в раздел В от приложение VI към регламента;
като има предвид, че мерките, предвидени в настоящия регламент, са в съответствие със становището на комитета, посочен в член 14 от Регламент (ЕИО) № 2092/91,
ПРИЕ НАСТОЯЩИЯ РЕГЛАМЕНТ:
Член 1
Съдържанието на приложение VI към Регламент (ЕИО) № 2092/91 е определено в приложението към настоящия регламент.
Член 2
Никакви изменения към раздели А и Б от приложение VI не се приемат, докато не се изпълнят най-малко следните условия:
а)
за хранителни добавки, обхванати от раздел А, точка 1 от приложение VI: без да се засягат изискванията за приемане на добавки съгласно Директива 89/107/ЕИО на Съвета (3), се включват само вещества, за които е било показано, че без прибягване до такива вещества е невъзможно да се произведат или запазят такива храни;
б)
за технологични добавки, обхванати от част Б от приложение VI: включени са само вещества, които са приети в общата обработка на храни и за които е било показано, че без да се прибягва до такива вещества, е невъзможно да се произведат такива храни.
Член 3
1. Докато съставка от земеделски произход не е била включена в раздел В от приложение VI към Регламент (ЕИО) № 2092/91, тази съставка може да бъде използвана в съответствие с ограничението, предвидено в член 5, параграф 4 от посочения регламент, при следните условия:
а)
че операторът е уведомил компетентния орган на държавата-членка за всички необходими доказателства, показващи, че съответната съставка отговаря на изискванията на член 5, параграф 4; и
б)
че компетентният орган на държавата-членка е одобрил използването за максимален период от три месеца, който може да бъде съкратен, ако се установи, че въпросните съставки са на разположение в Общността.
2. Когато одобрението, посочено в параграф 1, е било дадено, държавата-членка незабавно уведомява другите държави-членки и Комисията за следното:
а)
датата на одобрението;
б)
името на дадената съставка със земеделски произход;
в)
количествата, които се изискват, и основанията за тези количества;
г)
причините и очаквания период на недостиг.
3. Ако информацията, подадена от държава-членка до Комисията и до държавата-членка, която е предоставила одобрението, покаже, че има наличност през периода на недостиг, държавата-членка обсъжда оттеглянето на одобрението или съкращаване на предвидения период на валидност и информира Комисията и другите държави-членки за взетите мерки, в срок от 10 дни от датата на получаване на информацията.
4. По молба на държавата-членка или по инициатива на Комисията проблемът може да бъде представен за разглеждане от комитета, посочен в член 14 от Регламент (ЕИО) № 2092/91. Може да бъде решено, в съответствие с процедурата по член 14, одобрението да бъде оттеглено или неговият период на валидност да бъде изменен, или, когато е подходящо, съответните съставки да бъдат включени в раздел В от приложение VI.
Член 4
Настоящият регламент влиза в сила петнадесет дни след датата на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 януари 1993 година.